CELEX: 32019D0286
Language: bg
Date: 2019-02-12 00:00:00
Title: Решение (ЕС) 2019/286 на Комисията от 12 февруари 2019 година относно предложената гражданска инициатива под наслов „Да поискаме по-интелигентно регулиране на електронните цигари!“ (нотифицирано под номер С(2019) 926)

19.2.2019   
               
               
                  BG
               
               
                  Официален вестник на Европейския съюз
               
               
                  L 47/45
               
            
         РЕШЕНИЕ (ЕС) 2019/286 НА КОМИСИЯТА
         от 12 февруари 2019 година
         относно предложената гражданска инициатива под наслов „Да поискаме по-интелигентно регулиране на електронните цигари!“
         
            
               (нотифицирано под номер С(2019) 926)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Предметът на предложената гражданска инициатива под наслов „Да поискаме по-интелигентно регулиране на електронните цигари!“ се отнася до следното: „Призоваваме Европейската комисия да отмени член 20 от Директива 2014/40/ЕС на Европейския парламент и на Съвета (2) и да създаде специално законодателство, с което електронните цигари и свързаните с тях продукти ясно да се разграничат от тютюневите изделия и фармацевтичните продукти“.
                  
               
                     (2)
                  
                  
                     Целите на предложената гражданска инициатива се отнасят до следното: „Член 20 от Директива 2014/40/ЕС да се заличи и да се замести със специално, научно, основано на факти законодателство в съответствие с функционирането на вътрешния пазар, с което електронните цигари и свързаните с тях продукти се разграничават от тютюневите изделия и фармацевтичните продукти; да се въведе ново законодателство, което се основава на задължително спазване на строги стандарти за качество, безопасност и производство на продуктите, заедно с отговорни пазарни практики, гарантиращи защитата на младежта; с политиката относно електронните цигари следва да се насърчават иновациите и да се гарантира, че пушачите и ползвателите на електронни цигари разполагат с ясна информация и достъп до по-малко вредни алтернативи без съдържание на тютюн.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Правни актове на Съюза за целите на прилагането на Договорите могат да бъдат приемани:
                     
                                 —
                              
                              
                                 за координиране на законовите, подзаконовите и административните разпоредби на държавите членки относно достъпа до и упражняването на дейности като самостоятелно заети лица въз основа на член 53, параграф 1 и член 62 от Договора за функционирането на Европейския съюз (ДФЕС);
                              
                           
                                 —
                              
                              
                                 за сближаване на законовите, подзаконовите или административните разпоредби на държавите членки, които имат за цел създаването и функционирането на вътрешния пазар, въз основа на член 114 от ДФЕС;
                              
                           
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива под наслов „Да поискаме по-интелигентно регулиране на електронните цигари!“ следва да бъде регистрирана.
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива под наслов „Да поискаме по-интелигентно регулиране на електронните цигари!“ се регистрира.
         
         
            Член 2
            Настоящото решение влиза в сила на 20 февруари 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива под наслов „Да поискаме по-интелигентно регулиране на електронните цигари!“, представлявани от г-н Dustin DAHLMANN и г-н Mose GIACOMELLO в качеството им на лица за контакт.
         
         
            Съставено в Страсбург на 12 февруари 2019 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.
         
            (2)  Директива 2014/40/ЕС на Европейския парламент и на Съвета от 3 април 2014 година за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (ОВ L 127, 29.4.2014 г., стр. 1).